Počet mŕtvych po dnešnom vlakovom nešťastí v indickom štáte Odiša stúpol už na najmenej 207. Napísala to agentúra Reuters s odvolaním sa na miestneho činiteľa. Zrážka expresu s nákladným vlakom, pri ktorej sa vykoľajilo viac ako desať vozňov, si tiež vyžiadala stovky zranených. Podľa portálu Times of India je na mieste "masívna záchranná akcia" a pátracie tímy prehľadávajú vagóny, kde by sa mohli nachádzať ďalší cestujúci.
Na mieste zasahujú stovky policajtov a záchranárov, ktorí sa snažia dostať k ľuďom uväzneným vo vnútri vagónov. Do záchrannej operácie sa zapojili posádky 200 sanitiek.
"Máme 120 mŕtvych a toto číslo stúpa, pretože je veľa zranených," uviedol náčelník zboru hasičov v štáte Odiša Sudhanšu Sarangi. Krátko potom Reuters informoval o ďalšom výraznom zvýšení počtu mŕtvych, ktorý presiahol 200.
"Všetkým postihnutým bude poskytnutá maximálna možná pomoc," uviedol na Twitteri indický premiér Naréndra Módí.
"Zdá sa, že zranených je príliš veľa. Zháňame značný počet autobusov, aby previezli zranených do okolitých nemocníc," napísal na Twitteri Pradíp Džena, štátny tajomník Odiši. Podľa jeho vyjadrení bolo do nemocníc prevezených približne 850 ľudí.
Podľa denníka Hindustan Times, k nehode došlo neďaleko železničnej stanice Bahanaga, kde sa s nákladnou súpravou zrazil Coromandel Express. Jeden z vlajkových vlakov indických železníc smeroval zo správneho strediska štátu Bangla Kalkaty do metropoly Tamilnádu Čennaí.
Podľa hovorcu ministerstva železníc po zrážke s nákladným vlakom sa vykoľajilo desať až dvanásť vozňov expresu; časť z nich spadla na susednú trať, kde do nich narazil osobný vlak idúci z opačného smeru. Tri vagóny druhého vlaku tiež vykoľajili.
Napriek snahám indickej vlády o zvýšenie bezpečnosti dochádza na indických železniciach každoročne k niekoľkým stovkám nehôd. Dnešná nehoda je najhoršia od roku 2016, keď na severe Indie zahynulo pri vykoľajení vlaku 145 ľudí. V auguste 1995 sa blízko Dillí zrazili dva vlaky a pri najhoršej vlakovej nehode v histórii Indie zahynulo 358 ľudí. Väčšina vlakových nehôd je pripisovaná ľudskej chybe alebo zastaranému signalizačnému zariadeniu.
V Indii, ktorá má 1,4 miliardy obyvateľov, využije každý deň viac ako 12 miliónov cestujúcich niektorý zo 14-tisíc vlakov, ktoré jazdia na 64-tisíc kilometrov tratí.